2 Dikgoši 10 | Beibele Inthaneteng | Phetolelo ya Lefase le Lefsa
2 Dikgoši 10:1-36
10 Bjale Ahaba o be a na le barwa ba masomešupa+ Samaria.+ Ka gona Jehu a ngwala mangwalo a a romela Samaria go dikgošana+ tša Jeseriele, banna ba bagolo+ le bahlokomedi ba Ahaba, a re:
2 “Bjale ka yona nako yeo lengwalo le le fihlago go lena, le tla be le na le barwa ba mong wa lena, dikoloi tša ntwa, dipere,+ motse o šireleditšwego le ditlhamo.
3 Le lebelele gore ke mang go barwa ba mong wa lena yo a ba phalago le yo a lokilego go ba feta gomme le mmeeng sedulong sa bogoši sa tatagwe.+ Ke moka le lweleng ntlo ya mong wa lena.”
4 Bona ba tšhoga kudu gomme ba re: “Dikgoši tše pedi+ ga se tša kgona go ema pele ga gagwe, bjale rena re tla ema bjang?”+
5 Ke moka yo a bego a okametše ntlo, yo a bego a okametše motse, banna ba bagolo le bahlokomedi+ ba romela lentšu go Jehu ba re: “Re bahlanka ba gago, gomme se sengwe le se sengwe seo o rego re se dire re tla se dira. Re ka se bee motho feela gore e be kgoši. Wena dira seo o bonago e le se sebotse mahlong a gago.”
6 Ge ba re’alo a ba ngwalela lengwalo la bobedi a re: “Ge e ba le le ba ka,+ e bile le ekwa lentšu la ka, gona tšeang dihlogo tše le tlago go di kgaola go banna bao e lego barwa+ ba mong wa lena gomme le tleng go nna gosasa ka yona nako ye kua Jeseriele.”+
Bjale barwa ba kgoši, bona banna ba masomešupa, ba be ba na le banna bao ba tsebegago ba motse bao ba bego ba ba godiša.
7 Ya re gateetee ge lengwalo leo le fihla go bona, ba swara banna ba masomešupa bao e lego barwa ba kgoši ba ba bolaya,+ ka morago ga moo ba tsenya dihlogo tšeo tša bona ka dirotong ba di romela go yena kua Jeseriele.
8 Moromiwa+ yo mongwe a tsena a mmotša a re: “Ba tlišitše dihlogo+ tša barwa ba kgoši.” Yena a re: “Di direng mekgobo e mebedi kua mojakong wa kgoro go fihlela mesong.”+
9 Mesong a tšwela ka ntle. Ke moka a ema pho gomme a re go setšhaba ka moka: “Lena le lokile.+ Ke nna ke logetšego mong wa ka maanomabe+ gomme ka mmolaya;+ eupša ke mang yo a bolailego batho ba ka moka?
10 Bjale tsebang gore ga go lentšu le letee la Jehofa leo le ka se phethagalego+ leo Jehofa a le boletšego ge a be a ahlola ba ntlo ya Ahaba;+ Jehofa ke yena a dirilego seo a se boletšego ka mohlanka wa gagwe Eliya.”+
11 Godimo ga moo, Jehu a bolaya bohle bao ba bego ba šetše ba ntlo ya Ahaba kua Jeseriele, a bolaya le banna ba gagwe ka moka ba ba tsebegago,+ bagwera ba gagwe gotee le baperisita+ ba gagwe, go fihlela go se mophologi le o tee.+
12 Bjale Jehu a tloga a tsena tseleng a ya Samaria. Ntlo yeo badiši ba bego ba kotela dinku go yona e be e le tseleng.
13 Jehu a gahlana le bana babo+ Ahasia+ kgoši ya Juda. Ge a re go bona: “Ke lena bomang?” Bona ba re: “Re bana babo Ahasia gomme re tseleng re theogela go yo botšiša ge e ba tšohle di sepela gabotse ka barwa ba kgoši le barwa ba mohumagadi.”
14 Gateetee a re: “Ba swareng ba sa phela!”+ Ba ba swara ba sa phela gomme ba ba bolaela sedibeng sa ntlong yeo go bego go kotelwa dinku go yona, ba bolaya banna ba masomenne-pedi, a se tlogele le o tee wa bona.+
15 Ge a dutše a sepela go tloga moo, a gahlana le Jehonadaba+ morwa wa Rekaba+ a etla go mo gahlanetša. Ya re ge a mo šegofatša+ a re go yena: “Na pelo ya gago e ema le ya ka, feela bjalo ka ge pelo ya ka e eme le ya gago?”+
Ge a re’alo Jehonadaba a re: “Go bjalo.”
Yena a re: “Ge e ba go le bjalo, gona ntshware ka seatla.”
Ka gona a mo swara ka seatla. Ke moka a mo nametša ka koloing ya gagwe.+
16 Jehu a re: “Sepela le nna o tle o bone kamoo ke sa kgotlelelego+ bao ba ganetšago Jehofa.” Ka gona ba mo nametša ka koloing ya Jehu ya ntwa ba sepela.
17 Mafelelong a fihla Samaria. Ke moka a bolaya bohle bao ba bego ba šetše ba ntlo ya Ahaba kua Samaria, go fihlela a ba fedišitše,+ go ya ka lentšu la Jehofa leo a bego a le boditše Eliya.+
18 Jehu a kgoboketša setšhaba ka moka a re go sona: “Ahaba o be a rapela Baali ganyenyane.+ Bjale Jehu yena o tla mo rapela kudu.
19 Bjale bitšang baporofeta+ ka moka ba Baali, barapedi+ ba gagwe ka moka le baperisita+ ba gagwe le ba tliše go nna. Le se ke la tlogela le o tee, ka gobane ke tlo direla Baali sehlabelo se segolo. Yo a ka se bego gona a ka se phele.” Jehu yena o be a dira ka bohlale+ gore a tle a fediše barapedi ba Baali.
20 Jehu a iša pele a re: “Tsebatšang gore go be le seboka se sekgethwa sa Baali.” Ka gona ba tsebatša seo.
21 Ka morago ga moo Jehu a romela lentšu Isiraele+ ka moka gore barapedi ka moka ba Baali ba tle. Gwa se be le o tee yo a šalago a se tle. Ba tsena ka tempeleng ya Baali+ gomme tempele yeo ya tlala mo go fela.
22 Bjale a re go mohlokomedi wa lefelo leo diaparo di bego di bolokelwa gona: “Ntšhetša barapedi ka moka ba Baali diaparo.” Ka gona a ba ntšhetša diaparo.
23 Ke moka Jehu a tsena le Jehonadaba+ morwa wa Rekaba ka tempeleng ya Baali. A napa a botša barapedi ba Baali a re: “Nyakang gabotse le bone ge e ba mo go lena go se na morapedi wa Jehofa, eupša e le lena feela barapedi ba Baali.”+
24 Mafelelong ba tla ba neela dihlabelo le dibego tša go fišwa, gomme Jehu a emiša banna ba masomeseswai ka ntle bao ba bego ba laolwa ke yena, a re: “Ge go ka ba le motho yo a tlago go phonyokga mo go batho ba ke ba gafelago ka diatleng tša lena, gona go tla hwa lena.”+
25 Ya re gateetee ge a feditše go neela sebego sa go fišwa, Jehu a botša bakitimi le bathuši ba balaodi ba madira a re: “Tsenang, le ba bolayeng! Go se ke gwa tšwa le o tee.”+ Bakitimi le bathuši+ ba balaodi ba madira ba ba bolaya ka bogale bja tšhoša gomme ba ba lahlela ka ntle, ba ba ba fihla ka sekgethweng* sa tempele ya Baali.
26 Ke moka ba ntšha dikokwane tše kgethwa+ tša tempele ya Baali gomme ba di fiša+ ka moka.
27 Le gona ba phušola kokwane e kgethwa ya Baali+ ba ba ba phušola le tempele ya gagwe,+ ke moka ba dira mafelo a boithomelo+ moo go ba go fihla lehono le.
28 Ka go re’alo Jehu a fediša Baali Isiraeleng.
29 Dibe tša Jeroboama+ morwa wa Nebata tšeo a dirilego gore Isiraele e dire sebe+ ka tšona, e bile tšona feela tšeo Jehu a sa kago a tlogela go di latela, e lego dibe tša go rapela dinamane tša gauta+ tšeo e nngwe ya tšona e bego e le Bethele gomme e nngwe e le Dani.+
30 Ka gona Jehofa a re go Jehu: “Ka baka la ge o šomile gabotse ka go dira tše botse mahlong a ka,+ wa dira go ya ka tšohle tšeo di bego di le pelong ya ka ka ba ntlo ya Ahaba,+ gona barwa ba gago ba tla dula sedulong sa bogoši sa Isiraele go iša molokong wa bone.”+
31 Jehu yena ga se a ka a hlokomela gore a sepele ka molao wa Jehofa Modimo wa Isiraele ka pelo ya gagwe ka moka.+ Ga se a ka a tlogela dibe tša Jeroboama tšeo ka tšona a dirilego gore Isiraele e dire sebe.+
32 Mehleng yeo Jehofa a thoma go fokotša naga ya Isiraele; Hasaele+ a ba hlasela dileteng ka moka tša Isiraele,
33 go tloga ka Noka ya Jorodane thokong ya bohlabatšatši, naga ka moka ya Gileada,+ ya Bagada+ le ya Barubeni+ gotee le ya Bamanase,+ go tloga Aroere+ yeo e lego kgauswi le moedi wa mafula wa Arinoni, gaešita le Gileada le Bashani.+
34 Ge e le ditaba ka moka tša Jehu, tšohle tšeo a di dirilego le tša matla a gagwe ka moka, na ga di a ngwalwa ka pukung+ ya ditaba tša mehleng ya dikgoši tša Isiraele?
35 Mafelelong Jehu a robala le borakgolokhukhu+ ba gagwe gomme ba mmoloka Samaria; ke moka Jehoahase+ morwa wa gagwe a buša legatong la gagwe.
36 Nako yeo Jehu a bušitšego Isiraele ka yona a le Samaria e bile nywaga e masomepedi-seswai.
^ Phetolelo ya lentšu ka lentšu e re, “motseng,” mohlomongwe e šupa moago wo o etšago sebo.
2 Dikgoši 10